Παίκτης της ΑΕΚ με κάθε επισημότητα ο Γιώργος Αθανασιάδης!

Εδώ και καιρό, ήταν γνωστό πως οι «κιτρινόμαυροι» είχαν φτάσει σε συμφωνία με τον πρώην τερματοφύλακα του Αστέρα Τρίπολης, με την ΠΑΕ ΑΕΚ να ανακοινώνει σήμερα επίσημα την απόκτηση του Έλληνα πορτιέρε για τέσσερα χρόνια. Μάλιστα, το enwsi.gr σας είχε προϊδεάσει πρώτο για αυτή την μετακίνηση.

Ετσι, η ομάδα του Μιγκέλ Καρντόσο μετά την αποχώρηση του Μάκη Γιαννίκογλου, κλείνει την τριάδα των τερματοφυλάκων που θα αποτελείται από τους Μπάρκα, Τσιντώτα και Αθανασιάδη, αν βεβαίως δεν υπάρχει κάποια πώληση του πρώτου σε ομάδα του εξωτερικού.

Στην ΑΕΚ, ο Αθανασιάδης θα έχει τη φανέλα με τον αριθμό 30 ενώ στα μεγάλα σαλόνια του ελληνικού ποδοσφαίρου, έχει καταγράψει 100 συμμετοχές με την ομάδα της Τρίπολης και τον Πανθρακικό. Τη σεζόν που μας πέρασε, ο 26χρονος γκολκίπερ αγωνίστηκε σε 17 ματς με τον σύλλογο της Αρκαδίας.

Ο Αθανασιάδης έκανε τις πρώτες του δηλώσεις ως παίκτης της ΑΕΚ στο επίσημο σάιτ της ΠΑΕ, τονίζοντας πως χαίρεται που θα δουλέψει με δύο εξαιρετικούς τερματοφύλακες.

Αναλυτικά η ανακοίνωση της ΠΑΕ ΑΕΚ:

Η ΠΑΕ ΑΕΚ ανακοινώνει την απόκτηση του ποδοσφαιριστή Γιώργου Αθανασιάδη, ο οποίος υπέγραψε συμβόλαιο συνεργασίας έως το καλοκαίρι του 2023.

Ο γεννημένος στην Θεσσαλονίκη στις 7 Απριλίου του 1993 διεθνής (με την Εθνική Ελπίδων) τερματοφύλακας έχει πραγματοποιήσει 100 συμμετοχές στην Α΄ Εθνική από το 2012 έως το 2019, με τις φανέλες του Πανθρακικού (2012-16) και του Αστέρα Τρίπολης (2016-2019), ενώ με τον σύλλογο της Αρκαδίας αγωνίστηκε και στο Europa League την περυσινή σεζόν. Στην Ένωση θα φοράει τη φανέλα με τον αριθμό 30.

Γιώργο Αθανασιάδη, καλώς όρισες στην οικογένεια της ΑΕΚ!

Μετά την υπογραφή του συμβολαίου του ο ποδοσφαιριστής δήλωσε στο www.aekfc.gr και στην κάμερα του AEK TV: «Είμαι πάρα πολύ χαρούμενος, γνωρίζω ότι έρχομαι σε μια πολύ μεγάλη ομάδα και ότι αυτό αποτελεί ένα σημαντικό βήμα στην καριέρα μου. Η ΑΕΚ διαθέτει ήδη δύο εξαιρετικούς τερματοφύλακες, είναι χαρά μου που θα δουλέψω μαζί τους και είμαι σίγουρος ότι ο μεταξύ μας υγιής συναγωνισμός θα βοηθήσει πολύ και εμάς και την ομάδα. Έρχομαι προσγειωμένος, για να δουλέψω και να βοηθήσω την ΑΕΚ να πετύχει τους στόχους της.

Γνωρίζω τις υποχρεώσεις μου, μπροστά μου υπάρχει μια πολύ μεγάλη πρόκληση καριέρας. Το παν είναι να είμαι προσγειωμένος και να βοηθήσω την ομάδα να διεκδικεί κάθε χρόνο τίτλους, για όσο διάστημα θα χρειαστεί να παίξω. Ξέρουμε ότι η ΑΕΚ είναι μεγάλη ομάδα και πρέπει κάθε χρόνο να παίρνουμε πρωτάθλημα και Κύπελλο. Αυτό έχουμε όλοι στο μυαλό μας και αυτό θα προσπαθήσουμε να κάνουμε».

Ποδοσφαιριστής της ΑΕΚ για τα επόμενα τέσσερα χρόνια ο τερματοφύλακας Γιώργος Αθανασιάδης. Georgios Athanasiadis is AEK… Opublikowany przez AEK FC / ΠΑΕ ΑΕΚ Czwartek, 13 czerwca 2019

Περισσότερα σε λίγο…